KIRJALLINEN KYSYMYS E-4095/00

esittäjä(t): Fodé Sylla (GUE/NGL), Jean-Louis Bourlanges (PPE-DE), Gérard Onesta (Verts/ALE) ja Glyn Ford (PSE) komissiolle

(10. tammikuuta 2001)

Aihe: Energian saatavuutta koskevan oikeuden tunnustaminen

Energian saatavuus on pyrittävä varmistamaan kaikille.

Koulutus, terveys ja pitkäikäisyys edellyttävät usein energian saantia. Energia on tullut yhtä välttämättömäksi kuin ilma ja vesi.

EU on pitkälti vastuussa tästä kysymyksestä, koska se on luonut sisämarkkinat tavaroille ja palveluille, joihin energiakin lukeutuu, ja koska se huolehtii rakennerahastojensa avulla solidaarisuudesta ja kehityksestä. Unioni hoitaa kansainvälisiä tehtäviään merkittävillä kehitysohjelmillaan (Meda, Phare, Tacis), neuvottelemalla AKT-maiden kanssa ja osallistumalla kauppaa ja ympäristöä koskeviin neuvotteluihin esim. Seattlessa ja Haagissa.

Miten komissio aikoo ottaa tasapainoiseen, oikeudenmukaiseen ja ympäristöystävälliseen kehitykseen pyrkiessään energian saatavuutta koskevan oikeuden huomioon lainsäädäntöaloitteissaan ja ohjelmissaan, eli varmistaa, että kaikilla on käytettävissään ainakin yksi energialähde? Miten komissio aikoo huolehtia siitä, että energian saatavuutta koskeva oikeus tunnustettaisiin kansainvälisesti ihmisoikeudeksi?

Loyola de Palacion komission puolesta antama vastaus

(9. maaliskuuta 2001)

Komissio on samaa mieltä arvoisien parlamentin jäsenten kanssa siitä, että eräs komission energiapolitiikan perustavoitteista on energiatoimitusten varmistaminen kaikille yhteisön kansalaisille ja teollisuudelle kohtuullisin ehdoin.

Tämän huomioon ottaen komissio julkaisikin jokin aika sitten vihreän kirjan Energiahuoltostrategia Euroopalle(1). Tässä vihreässä kirjassa komissio käsittelee 13 kysymystä, joiden avulla keskustelu pyritään suuntamaan juuri tähän tärkeään kysymykseen energian toimitusvarmuudesta. Euroopan parlamentin kanta vihreään kirjaan on erityisen tärkeä, koska komissio voi tehdä siitä aikanaan tarvittavat johtopäätökset.

Lisäksi, kuten arvoisat parlamentin jäsenet mainitsivat, sähkön ja maakaasun sisämarkkinoiden luomiseen liittyy erityisiä kysymyksiä juuri toimitusvarmuuden ja yleispalvelujen osalta. Komissio julkaisee lähiaikoina tiedonannon energian sisämarkkinoiden toteuttamisesta, jossa on konkreettisia ehdotuksia tämän tavoitteen saavuttamiseksi.

Afrikan, Karibian ja Tyynenmeren valtioiden (AKT) osalta komissio on tietoinen siitä, että energiapalvelujen toimittaminen on erittäin tärkeä asia tuettaessa näiden valtioiden sosiaalista ja taloudellista kehitystä, kuten poistettaessa köyhyyttä ja integroitaessa AKT-maita maailmantalouteen. Komission mielestä näiden palvelujen tarjonnan ehtoja määriteltäessä olisi otettava huomioon ympäristön, talouden ja instituutioiden kestävä kehitys.

Tällä hetkellä laaditaan luonnosta AKT-maiden kestävän energiahuollon strategiaksi. Strategiassa korostuu kaksi aihetta: institutionaalinen ja poliittinen tuki energiasektorille ja eri toimijoiden välisen kumppanuuden rohkaiseminen sekä kestävän energiatalouden yhdentäminen muihin kehitystoimiin. Lisäksi on otettava huomioon, että energiasektori voi merkittävästi edistää yhteisön kehitystavoitteiden saavuttamista muilla sektoreilla. Strategialuonnoksessa korostetaan, että uusiutuvien energialähteiden hajasijoittaminen ja energiatehokkuus ovat kehitysyhteistyön tärkeitä alueita tulevaisuudessa. Strategiassa tuodaan myös esille yksityissektorin keskeinen rooli ja tarve luoda kumppanuussuhteita julkisen ja yksityissektorin välille.

(1) KOM(2000) 769 lopullinen.